V. Veteška, podpredseda NR SR: (2004-07-06):
P. Bódy, poslanec: Ďakujem veľmi pekne, pán predsedajúci, za možnosť vystúpiť z tohto miesta aj napriek tomu,  že by som mohol byť zakrytý tými mikrofónmi, alebo by som musel predkladateľa požiadať o odstúpenie zo stoličky, ale nevadí. Budem vystupovať z tohto miesta. Vážený pán predsedajúci, kolegyne, kolegovia, na predchádzajúcom plenárnom zasadnutí Národnej rady Slovenskej republiky odznelo v rozprave v šiestich navrhovaných reformných zákonoch z dielne Ministerstva zdravotníctva Slovenskej republiky množstvo skutočností, návrhov a pripomienok. Jednoznačne z nich rezonovala nutnosť reformovania poskytovania starostlivosti o zdravie občanov. Rovnako aj, že zdravie občanov nie je trhový artikel a zdravotníctvo nie je biznis. V tomto kontexte aj poskytovanie lekárenskej starostlivosti občanom ako súčasť systému starostlivosti o zdravie, ktorá je zahrnutá v predloženom návrhu zákona č. 140, by mala minimálne nadväzovať na šesticu reformných zákonov. Samozrejme, aj na oblasť poskytovania liekov obyvateľstvu sa vzťahujú už spomínané charakteristiky nutnosti reformovania, ako aj trhových aspektov. Táto oblasť je pre väčšinu alebo lepšie povedané pre laikov mnohokrát zúžená na liek, diagnózu, lekáreň, lekárnika s požiadavkou na kvalitu a, samozrejme, aj ekonomickosť, ekonomiku či hospodárnosť. Preto by som chcel vašu pozornosť upriamiť v stručnosti predovšetkým na nasledovné otázky. Týkajú sa niektorých oblastí práve v kontexte predkladaného návrhu zákona, a to lieku, lekárnika, definícií, sietí lekární alebo počtu lekární, reťazca lekární, monopolného vlastníka, respektíve ďalších požiadaviek, trhových aspektov a výdajne liekov v hypermarketoch, vlastníctva a istých konkrétnych snáď návrhov, ktoré by mohli zmeniť alebo mať charakter pozmeňujúcich návrhov, ak teda táto novela zákona alebo tento zákon prejde do druhého čítania. Preto k tomu lieku. Takou štandardnou definíciou je asi táto. Liek je stále „tovarom“  špecifikovaného charakteru, tak sa s ním má aj zaobchádzať. Aj liek bez potreby lekárskeho receptu má svoje pravidlá uchovávania, výdaja a užívania. Lekárnik, to je odborník s univerzitným vzdelaním, je posledným, „kontrolnou inštanciou lieku“ na jeho ceste od výrobcu až k pacientovi a jeho funkcia sa tak stáva rozhodujúca pre bezpečné a správne použitie lieku. Sieť lekární a počet lekární. Sieť lekární dnes počtom spĺňa európske parametre, rezervy sú práve v kvalite a táto novelizácia otvára práve priestor pre ďalší pokles kvality, prípadne nahradenie existujúceho stavu a počtu lekární reťazcom lekární orientovaných len obchodne. Pán minister, poprosím vás, keby... Počet lekární sa nezväčší, lebo novo otvorené lekárne s dobrým finančným pozadím vytlačia z trhu tradičné lekárne, najmä na vidieku a okrajových častiach. Čo sú to reťazce lekární? Reťazec lekární patriaci veľkodistributérovi liekov maximalizuje svoj zisk vo vertikálnej rovine, čo je proti zásadám dobrej obchodnej politiky. Okrem toho sa takto vytvára monopol, ktorý potom diktuje svoje podmienky nielen svojim odberateľom, ale aj tým, u ktorých nakupuje a neberie ohľad na nejaké spoločenské záujmy. Príklad. V Nórsku po otvorení trhu s lekárňami sa 90 percent súkromných lekární stalo súčasťou dvoch reťazcov, ktoré diktujú svoje podmienky vláde, ktorá už dnes proti nim nevie zasiahnuť a súčasne si vyberá výrobcov, od ktorých nakupuje. Po počiatočnom znížení nákladov na lieky nasledovalo prudké zvýšenie cien a kartelové správanie, výsledkom boli policajné razie v Nórsku a v Nemecku, ktoré zaistili dôkazy. Myslím si, že nemenovať taký fénix. Čo je to monopolný vlastník? Takýto monopolný vlastník väčšinou svoj zisk neutráca v krajine pôvodu, ale ho vyváža. Je to odliv financií z domáceho trhu. Nechcel by som sa orientovať na požiadavky, ale napriek tomu ministerstvo zdravotníctva, a to je len môj názor, by v návrhoch malo skôr posilniť kvalitu poskytovania lekárenských služieb, o čom v predkladanom návrhu nie je ani slovo. Stále nie je definovaná (legislatívne) pohotovostná služba, prevádzková doba, minimálny počet lekárnikov a ostatných pracovníkov lekárne, napríklad v susednom Rakúsku nie je možné lekáreň uzavrieť ani počas čerpania dovolenky. To je len minimum činiteľov, ktoré sa dotýkajú kvalitatívnej stránky poskytovania lekárenských služieb občanom a ktoré doposiaľ neboli riešené a nie sú zahrnuté ani v predmetnom návrhu. Rovnako zákon v súčasnom znení a ani v navrhovanej novele neposilňuje postavenie odborného zástupcu vo vzťahu k vlastníkovi lekárne, čo má za následok, že odborný zástupca nemôže garantovať, že majitelia lekární bez farmaceutického vzdelania budú mať prístup k liekom. No, trhové aspekty, slobodný trh Európskej únie neznamená, že by mal byť neregulovaný, budem o tom hovoriť v Charte Európskej lekárenskej spoločnosti, respektíve lekárenské skupiny Európskeho spoločenstva. Tie výdajne liekov v hypermaketoch. Veľmi stručne. Ak sa pamätám, voľakedy možno budem trošku nahrávať Charlesovi Chaplinovi, ktorý voľakedy na Klondiku doloval zlato. Malo to opodstatnenie, pán minister, že v týchto častiach sa ustanovil zákon, kde naozaj v tých predajniach zmiešaného tovaru alebo predajniach čohokoľvek, čo ten občan mohol kúpiť, sa predávali aj lieky. Ten zákon v Spojených štátoch zostal dodnes, ale my by sme naozaj mohli byť trošku na inej kultúrnej úrovni a ustanoviť, aby hypermarkety alebo iné inštitúcie, ktoré sú na základe trhového mechanizmu predajnými miestami, nemali možnosť alebo mali možnosť predávať alebo distribuovať lieky len za istých podmienok, pán minister, a tie podmienky nie sú v tomto zákone presne stanovené. Práve preto, že mne sa môže stať, že na jednej strane budem mať predaj platní, na druhej strane budem kupovať vysávače, ale hneď vedľa toho budem mať kopec analgetík, ktoré si môže ktorékoľvek dieťa, no, minimálne kúpiť alebo maximálne ukradnúť. Takže veľmi stručne, zreteľne predaj liekov v hypermarketoch nezapadá do siete zdravotníckych zariadení a tie nie sú prístupné všetkému obyvateľstvu, len čo ja viem snáď takému mobilnému motorizovanému. No a čo sa týka vlastníctva, z etických dôvodov by rozpočtu na lieky pomohlo, keby ani vlastníctvo lekární nebolo dovolené lekárom a veľkodistribúcii, ale to je na zváženie. Nebudem hovoriť teda o konkrétnych zmenách paragrafov, pretože to, ak teda posunieme do druhého čítania, bude mať snáď efekt pozmeňujúcich a doplňujúcich návrhov. Ale na záver ešte k tejto časti. Lekárnictvo ako povolanie má v Európe viac ako 750-ročnú tradíciu a históriu, ktorá zahŕňa vývoj lekárnictva v Európe, ktorý sa odlišuje od vývoja na ostatných kontinentoch. Bol by som rád, keby sme si ctili tú históriu oddelenia medicíny a lekárnictva ako distribúcie a poskytovania liekov. V ďalšom by som sa chcel trošku orientovať na krajiny, ktoré sú nám veľmi blízke nielen z hľadiska toho, že máme hranice, že sú to krajiny, ktoré majú snáď už teraz, keď sme v Európskej únii, podobný systém, ale napriek tomu by som veľmi rád prečítal alebo prezentoval Chartu Európskej lekárne alebo lekárnické skupiny Európskeho spoločenstva. Ja si myslím, že pán minister veľmi dobre pozná toto všetko, ale napriek tomu, európski lekárnici zastúpení lekárnickou skupinou Európskeho spoločenstva vedomí si skutočností, že dnešná spoločnosť má dnes lepšiu a viac kompletnú zdravotnícku pomoc a tiež si uvedomujúc nové európske perspektívy, ktoré majú byť dôsledkom vybudovania Európy bez hraníc a dosiahnutia jej vnútorného trhu, určujú týmto tie princípy, ktoré budú slúžiť ako základ pre súčasnú a budúcu prax, ich povolania v rámci Európskeho spoločenstva. Je tam niekoľko bodov, kde sa konkrétne uvádza základ toho, čo vlastne lekárnictvo je. No, jednoducho je to slobodné, nezávislé povolanie vyhradené pre tých, ktorí majú vysokoškolský farmaceutický diplom. Nevylučujem liberalizáciu v tom zmysle, ak má niekto peniaze, tak si zoberie 4 - 5 takýchto farmaceutov a zriadi si lekárne, ale napriek tomu sa mi zdá v súčasnom stave asi nekorektné brániť alebo eliminovať možnosť práve týmto lekárnikom a práve týmto vzdelaným ľuďom v našej spoločnosti dávať priority pre to, aby oni boli práve tými, ktorí nepustia do toho systému niekoho, kto síce má len peniaze, ale s prepáčením do toho nevidí. Liekový prípravok zohráva nenahraditeľnú súčasť v prevencii a v liečbe chorôb. Prostredníctvom svojej vedeckej prípravy je v oblasti liekových výrobkov jediným odborníkom lekárnik. Mám skončiť? Pardon. Z dôvodov verejného zdravia a v záujme spotrebiteľa má byť lekárnik prítomný pre verejnosť v každej fáze, od výroby až k vydávaniu liekových prípravkov. V prevencii chorôb a zabezpečovaní verejného zdravia má primárny význam úloha verejného lekárnika, čím sa lekáreň stáva prvoradým strediskom, kde sa uskutočňujú zdravotnícke, osvetové kampane a odhaľujú sa menej známe ochorenia, pričom lekárnik má tiež dohliadnuť, aby sa dodržal lekársky predpis. Lekárnik je zodpovedný za farmakovigilanciu, t. j. farmakoterapeutickú bezpečnosť a domácu starostlivosť, ako aj za určité ďalšie zdravotnícke zariadenia mimo vydávania liekov na predpis, ktoré sa majú vykonávať v súlade s ostatnými  zdravotníckymi povolaniami. Nebudem dlho rozprávať, ale základným právom pacienta je slobodná voľba. Slobodná voľba pri výbere jeho lekárnika. Je zásadné, aby sa lekárne integrovali do rozličných zdravotníckych služieb krajiny, aby sa dosiahlo optimálne verejné zdravie. Vzťah medzi lekárnikom a jednotlivými zdravotníckymi systémami sa musí určiť na základe slobodne uznávaných zmlúv, kontraktov, ktoré zaručujú nezávislosť lekárnika a slobodu pacienta pri výbere verejnej lekárne, kde vlastne je lekárnik tým, ktorý má zodpovednosť za distribúciu aj vydávanie lieku. No, to, čo lekárnici hovoria, by mohlo byť povedané preto. Lekárnici sú si vedomí svojho poslania strážcov verejného zdravia, ktorí sú verejnosti neustále k dispozícii. Zaväzujú sa vykonávať povinnosti svojho povolania a dodržiavať vždy profesionálnu etiku a nezávislosť lekárne, lekárnictva. Na záver by som ale chcel ešte povedať, že v zákone, ktorý predkladá ministerstvo zdravotníctva, nachádzam aj ustanovenia, ktoré sú veľmi pozitívne. Dotýkajú sa vydávania liekov a dotýkajú sa sortimentu lekární a zdravotníckych výdajní. Preto to, čo som doteraz hovoril, nechcem postaviť do pozície, ktorá by tento zákona nemala posunúť do druhého čítania, práve naopak, v rámci toho zneužívania receptov a sortimentu v jednotlivých lekárňach alebo zdravotníckych výdajniach a toho všetkého, čo sa nachádza v predkladanom návrhu zákona č. 140/1998 Z. z. o liekoch a zdravotníckych pomôckach a o zmene zákona č. 455/1991 Zb. budem veľmi zdržanlivý a budem veľmi intenzívne konzultovať jednak s pánom ministrom, s predkladateľom a s naším klubom o podpore alebo o možných zmenách v rámci predloženého zákona. Ďakujem za pozornosť.